Il-Jum Internazzjonali tal-Persuni b'Diżabilità huwa dwar in-nies u d-drittijiet tagħhom. Huwa okkażjoni biex niftakru kif il-persuni b'diżabilità u r-rappreżentanti tagħhom kienu u għadhom l-ixpruni tal-bidla politika madwar id-dinja. Għaxar snin ilu, ġiet adottata l-Konvenzjoni tan-NU dwar id-Drittijiet tal-Persuni b'Diżabilità. L-approċċ lejn id-diżabilità, li huwa bbażat fuq id-drittijiet tal-bniedem, sar punt ta' referenza legali madwar id-dinja. Dan ma seħħx mil-lejl għan-nhar. Huwa r-riżultat ta' bosta snin ta' kampanji ta' informazzjoni u sensibilizzazzjoni, b'mod partikolari mill-moviment għad-diżabilità. Illum, dan ix-xogħol għadu importanti billi għad hemm ostakli ta' kull xorta. Il-Kummissjoni Ewropea tinsab impenjata biex tneħħi dawn l-ostakli u tappoġġja l-implimentazzjoni tal-Konvenzjoni tan-NU fl-Unjoni Ewropea, fl-oqsma ta' kompetenza tagħha. Ittieħdu passi konkreti skont l-Istrateġija Ewropea tad-Diżabilità 2010–2020 u qed jitħejja rapport ta' progress. Fost il-passi reċenti nsibu, l-Att Ewropew dwar l-Aċċessibbiltà, li l-Kummissjoni pproponiet sena ilu, juża l-potenzjal sħiħ tas-Suq Uniku biex jagħmel prodotti u servizzi ewlenin aċċessibbli għal persuni b'diżabilità. Nittama li l-proposta tal-Kummissjoni tista' tiġi adottata mill-Parlament Ewropew u mill-Kunsill mill-aktar fis. Nilqa' wkoll l-adozzjoni reċenti tad-Direttiva dwar l-Aċċessibbiltà tal-Web: prodotti u servizzi diġitali ġodda joffru opportunitajiet ġodda biex persuni b'diżabilità jipparteċipaw fis-soċjetà u fis-suq tax-xogħol. Madankollu, l-isfida għadha enormi. L-evidenza turi li l-persuni b'diżabilità huma esposti għal riskju ħafna ogħla ta' esklużjoni soċjali mill-popolazzjoni ġenerali. Barra minn hekk, huwa mistenni li fl-2020, Ewropew wieħed minn kull ħamsa se jesperjenza xi grad ta' diżabilità. Din il-Kummissjoni poġġiet it-tkabbir inklużiv u l-ġustizzja soċjali fil-qalba tal-aġenda tagħha, u qed taħdem ħafna biex tiżgura li ħadd ma jibqa' lura. L-impenn tal-awtoritajiet nazzjonali, reġjonali u lokali kif ukoll in-negozji u l-organizzazzjonijiet tas-soċjetà ċivili huma essenzjali biex jinkiseb progress deċiżiv. Huwa biss permezz tal-kontribut tal-isforzi tagħna li nistgħu nagħmlu l-parteċipazzjoni sħiħa u ugwali ta' persuni b'diżabilità realtà.